KIRJALLINEN KYSYMYS E-2924/00 esittäjä(t): Charles Tannock (PPE-DE) komissiolle. Elintarvikepakkausten merkintöjä koskevat säännöt.



Virallinen lehti nro 136 E , 08/05/2001 s. 0131 - 0131



KIRJALLINEN KYSYMYS E-2924/00 esittäjä(t): Charles Tannock (PPE-DE) komissiolle (19. syyskuuta 2000) Aihe: Elintarvikepakkausten merkintöjä koskevat säännöt Onko komissio samaa mieltä siitä, että EU:ssa olisi hyödyllistä ryhtyä toimiin, joilla helpotettaisiin myönteisemmän tiedon jakamista elintarvikkeista (samanaikaisesti tämänhetkisten elintarviketurvallisuuden hyväksi toteutettavien toimien kanssa) ja joilla pyrittäisiin täten palauttamaan kuluttajien yleinen luottamus elintarvikkeisiin Euroopassa? Onko komissio samaa mieltä siitä, että tällaiset toimenpiteet kävisivät yksiin sen toukokuussa 2000 antaman EU:n terveysstrategiaa koskevan tiedonannon kanssa ja että ne auttaisivat tukemaan jäsenvaltioiden ponnisteluja kasvavien terveydenhuoltokulujen hillitsemiseksi? David Byrnen komission puolesta antama vastaus (13. marraskuuta 2000) Komissio on samaa mieltä siitä, että on hyödyllistä toteuttaa yhteisön tasolla toimia, joilla helpotetaan myönteisempien tietojen saamista elintarvikkeista. Tältä osin elintarvikkeiden turvallisuutta koskevassa valkoisessa kirjassa(1) todetaan, että kuluttajille aiotaan painottaa tasapainoisen ruokavalion merkitystä ja sen vaikutusta terveyteen. Tätä tavoitetta koskevat erityistoimet ovat tiedonanto ravitsemuspolitiikkaa koskevasta toimintasuunnitelmasta (toimi 18) ja ehdotus neuvoston suosituksiksi ruokavaliota koskevista ohjeista (toimi 74). Toimen 18 osalta valkoisessa kirjassa todetaan, että komissio harkitsee kattavan ja johdonmukaisen ravitsemuspolitiikan kehittämistä ja aikoo esittää asiasta toimintasuunnitelman. Komission tiedonanto ravitsemuspolitiikkaa koskevasta toimintasuunnitelmasta on valmisteilla, ja se aiotaan julkistaa lähikuukausina. Ehdotus neuvoston suositukseksi eurooppalaisista ruokavaliota koskevista ohjeista on myös tekeillä. Ehdotuksen tarkoituksena on tarjota tieteellinen näkemys ravitsemuksesta, ruokavaliosta ja terveellisistä elämäntavoista. Suosituksista tiedotetaan asianmukaisesti kuluttajille. Elintarvikkeiden turvallisuutta koskevan valkoisen kirjan 100. kohdassa komissio ilmoitti aikovansa ehdottaa muutosta, jolla poistettaisiin nykyinen mahdollisuus jättää ilmoittamatta sellaisen yhdistelmäainesosan yksittäinen ainesosa, joka muodostaa vähemmän kuin 25 prosenttia lopputuotteesta. Kaikkien ainesosien ilmoittaminen pakkausmerkinnöissä takaa, että kuluttaja saa optimaalisesti tietoa elintarvikkeen koostumuksesta ja että ne kuluttajat, joiden on terveydellisistä tai eettisistä syistä pakko tai jotka haluavat välttää tiettyjä ainesosia, saavat tarvitsemansa tiedot. Lisäksi komission mielestä on suositeltavaa auttaa mahdollisimman paljon niitä kuluttajia, jotka kärsivät allergioista tai intoleranssista, antamalla heille kattavampia tietoja tuotteiden koostumuksesta. Sen vuoksi komissio aikoo ehdottaa, että tietyt ainesosat, jotka tunnustetaan tieteellisesti allergian tai intoleranssin lähteiksi, olisi poikkeuksetta ilmoitettava tuoteselosteessa. Ehdotuksen laadinta komissiossa on jo pitkällä. Ravitsemukseen liittyvät toimet ovat osa komission toukokuussa 2000 hyväksymää terveysstrategiaa. (1) KOM(1999) 719 lopullinen.